Når egg posjeres koker man opp vann tilsatt litt eddik og salt, for så å senke temperaturen til like under kokepunktet. Egget som skal posjeres bør være friskt og komme rett fra kjøleskapet. Knekk det forsiktig i en kopp eller lignende, og la det gli svært forsiktig over i det varme vannet. Posjeringen er ferdig etter 3-4 minutter. Da løfter man forsiktig det posjerte egget over i kaldt vann med en hullsleiv, slik at varmeprosessen stanser opp. Så fjernes eventuell løs eggehvite, før egget serveres.